{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog pravilnika o izmjenama i dopunama pravilnika o provedbi mjere I.9. „Privremeni prestanak ribolovnih aktivnosti“ okružujućim mrežama plivaricama - srdelarama za svibanj 2023. godine"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"HRVATSKA OBRTNIČKA KOMORA","PRAVILNIK O IZMJENAMA I DOPUNAMA PRAVILNIKA,\nČlanak 2.","Poštovani,\n\nu nastavku dostavljamo prijedlog novog teksta za čl.6., stavak (7) i (8):\n\n(7) Ovlaštenik povlastice je članovima posade, koji su zaposleni putem ugovora o radu i koji su predmet potpore, obvezan isplatiti naknadu plaće za period privremene obustave sukladno radnim i poreznim propisima. Bruto iznos isplaćene plaće za period privremene zabrane ne smije biti niži od iznosa isplaćene potpore ovlašteniku povlastice, izračunat za pojedinog člana posade u skladu sa Prilogom I. ovoga Pravilnika.\n(8) Stavak 7. ovoga članka ne primjenjuje se za člana posade koji je ujedno i ovlaštenik povlastice odnosno vlasnik obrta.\n\nObrazloženje: Stavak 7. i 8. ne može tako glasiti jer bi to značilo da je ovlaštenik povlastice dužan, nakon primitka potpore, dio potpore koji se odnosi na radnike isplatiti njima. A to nije točno. Ovlaštenik povlastice dužan je isplatiti naknadu plaće radniku za mjesec kad je trajala privremena obustava i radnik nije radio, do 15. dana slijedećeg mjeseca, i to u visini određenoj radnim zakonodavstvom, te propisane poreze i doprinose. Potpora za tako isplaćenu naknadu plaće radniku koji nije mogao raditi zbog zabrane pripada ovlašteniku povlastice kao obeštećenje, i ne isplaćuje se radniku.\n\nS poštovanjem,\nHrvatska obrtnička komora","Nije prihvaćen","Potpora u okviru mjere I.9. „Privremeni prestanak ribolovnih aktivnosti“ podrazumijeva potporu za gubitke nastale radi ograničenja obavljanja ribolova, a sukladno metodologiji i izračunu definiranima Prilogom I. Pravilnika. Navedeno uključuje gubitke temeljene na ribarskom plovilu te gubitke temeljene na plaćama članova posade. Drugim riječima, potpora je namijenjena za nadoknadu gubitaka, a ne za dodatne prihode. Za članove posade, sukladno propisanoj metodologiji i izračunu, potpora iznosi 36,00 eura po danu privremene obustave (za puno radno vrijeme). Navedeno znači, da se ovlašteniku povlastice nadoknađuje trošak plaće koji isplaćuje članovima posade za vrijeme trajanja obustave, a koji mora iznositi najmanje 36,00 eura (bruto iznos) po danu. Dakle, ovlaštenik povlastice je dužan članovima posade isplatiti iznos puni potpore koji im pripada sukladno Pravilniku. Naime, ako bi ovlaštenik članovima posade isplatio manji iznos nego je određeno Pravilnikom, razlika između toga iznosa te iznosa potpore utvrđene za članove posade bi predstavljala dodatni prihod ovlašteniku, a ne nadoknadu troška plaće u iznosu koji je utvrđen Pravilnikom.    \nNapominjemo da ovlaštenik povlastice do odobrenja potpore za članove posade nije obvezan isplatiti puni iznos potpore od 36,00 eura po danu obustave (obvezan je isplatiti naknadu plaće sukladno Zakonu o radu), ali je to dužan učiniti prije isplate ukupne potpore od strane Upravljačkog tijela. \nNaime, u slučaju kada je ovlaštenik povlastice članovima posade koji su predmet potpore za razdoblje privremene obustave isplatio naknadu plaće prema odredbama članka 95. Zakona o radu u iznosu manjem od iznosa iz članka 6. stavka 7. ovoga Pravilnika, Upravljačko tijelo će donijeti privremeno Rješenje o dodjeli i isplati sredstava. U tom slučaju, ovlaštenik povlastice je za sve članove posade koji su predmet potpore obavezan isplatiti razliku do punog iznosa potpore utvrđenog privremenim Rješenjem o dodjeli i isplati sredstava i o tome dostaviti dokaz Upravljačkom tijelu u roku od 30 dana od dana zaprimanja privremenog Rješenja. Ako ovlaštenik povlastice kojem je doneseno privremeno Rješenje o dodjeli i isplati sredstava ne postupi na propisani način i u propisanim rokovima, Upravljačko tijelo će donijeti Rješenje o dodjeli i isplati sredstava u kojem će ukupan iznos potpore za dodjelu i isplatu biti umanjen za iznos potpore iz privremenog Rješenja o dodjeli i isplati sredstava dodijeljen za one članove posade u odnosu na koje nije ispunjena predmetna obveza."]